**มาตรการทางกฎหมายเกี่ยวกับการทิ้งขยะมูลฝอย**

ดนุเดช ซูซา1,ธนวัฒ พิสิฐจินดา2

1สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา,s59123440035@ssru.ac.th

2อาจารย์สาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา,[tanawat.pi@ssru.ac.th](mailto:tanawat.pi@ssru.ac.th)

**บทคัดย่อ**

การทิ้งขยะไม่ถูกวิธี อาจก่อให้เกิดปัญหาในการคัดแยกและมีปริมาณขยะเพิ่มมากขึ้น ถ้าขยะมูลฝอยที่มีจำนวนมากขึ้นและไม่สามารถกำจัดได้ อาจก่อให้เกิดปัญหาขยะเน่าเสียทำให้มีมลพิษทางอากาศและสิ่งปฏิกูลที่มีผลกระทบต่อสุขภาพร่างกายและสิ่งแวดล้อม จึงมีปัญหาสำคัญว่ามาตรการทางกฎหมายที่เกี่ยวกับการคัดแยกขยะของประเทศไทยมีลักษณะอย่างไร

ผลการวิจัยพบว่า การกําจัดสิ่งปฏิกูลและมูลฝอยในเขตราชการส่วนท้องถิ่นให้เป็นหน้าที่ของราชการส่วนท้องถิ่นนั้น แต่มิได้มีมาตรการทางกฎหมายบังคับให้ประชาชนคัดแยกขยะก่อนนำไปทิ้งมีแต่เพียงการรณรงค์ภายในโรงเรียนหรือชุมชนให้ช่วยกันคัดแยกขยะก่อนทิ้งเท่านั้น

**คำสำคัญ : ขยะ/มลพิษ/กำจัด**

**Legal measures relating to waste disposal**

Danudech Susa1, Tanawat Pisitchinda2

1Jurisprudence Student, Faculty of Humanities and Social Sciences,SuanSunandhaRajabhat University,

E-mail:s59123440035@ssru.ac.th

2Faculty of Law Faculty of Humanities and Social Sciences, Suan SunandhaRajabhatUniversity, E-mail:tanawat.pi@ssru.ac.th

**Abstract**

Poor waste disposal may cause problems of dismantling and increasing waste. If the amount of waste is increasing and cannot be disposed, it may cause rotten waste problems, air pollution and sewage affecting to health and environment. Therefore, there is a significant problem of what the legal measures related to waste separation in Thailand should be.

The research found that the waste disposal in the local government areas is the responsibility of such local government. However, there is no legal measure to force people to separate waste before throwing away. There is only a campaign in the school or community to help separation of waste before disposal.

**Keywords: waste / pollution / disposal**

**บทนำ**

ในปัจจุบันปัญหาขยะมูลฝอยและสิ่งปฏิกูลซึ่งนับวันจะเป็นปัญหาใหญ่ ทั้งนี้ สืบเนื่องมาจากไม่มีการคัดแยกขยะก่อนทิ้งอันเป็นการทิ้งขยะมูลฝอยที่ไม่เหมาะสม จึงกลายเป็นปัญหาที่จะต้องหาแนวทางในการจัดการลดปริมาณของเหลือใช้ที่เรียกว่า“ขยะ”การคัดแยกขยะมูลฝอยจึงเป็นอีกทางเลือกหนึ่งที่จะช่วยลดปริมาณขยะโดยมีจุดมุ่งหมายเพื่อการนํากลับไปใช้ประโยชน์หรือนํากลับไปผลิตใหม่หรือนําไปกําจัดด้วยวิธีการที่เหมาะสม การคัดแยกขยะมูลฝอยในขั้นตอนนี้จะเป็นประโยชน์ในด้านการกําจัดขยะมูลฝอยของหน่วยงานต่าง ๆ ที่เกี่ยวข้อง โดยจะคัดแยกขยะมูลฝอยออกเป็นแต่ละประเภท เช่น ขยะเปียก ขยะแห้ง ขยะอันตรายและขยะรีไซเคิล ซึ่งจะส่งผลทำให้การจัดการขยะมีประสิทธิภาพเพิ่มมากขึ้น วิธีการคัดแยกขยะมูลฝอยที่ดีที่สุดก็คือ การคัดแยกขยะมูลฝอยจากแหล่งกําเนิดเพราะทําได้ง่าย ไม่สิ้นเปลืองค่าใช้จ่ายมาก เพียงแต่ให้แต่ละบ้านจัดให้มีภาชนะรองรับขยะมูลฝอยแยกกันไว้เป็นแต่ละส่วน แล้วแต่ว่าในท้องถิ่นนั้น ๆ มีความต้องการที่จะนำเอาขยะมูลฝอยไปใช้ประโยชนหรือนําไปกําจัดด้วยวิธีต่าง ๆ อย่างไร แต่ทั้งนี้ก็จะต้องมีการวางแผนการดําเนินงานให้สอดคล้องกัน ซึ่งนอกจากจะทําให้เกิดผลดีต้องการจัดการขยะมูลฝอยแล้วยังเป็นการเปลี่ยนแปลงพฤติกรรมการทิ้งขยะมูลฝอยของประชาชนที่เหมาะสมอีกด้วย สําหรับการดําเนินการคัดแยกประเภทของขยะมูลฝอย เพื่อให้เกิดผลในทางปฏิบัติขึ้นมาจริง ๆ นั้นจําเป็นที่จะต้องสร้างความรู้และความเข้าใจเรื่องการคัดแยกขยะมูลฝอยให้กับประชาชน เพื่อก่อให้เกิดจิตสํานึกและทัศนคติที่ดีในการทิ้งขยะมูลฝอย ที่กําลังเป็นปัญหาอยู่ในปัจจุบันนี้

**วัตถุประสงค์ของการวิจัย**

1.เพื่อศึกษาสภาพปัญหากฎหมายเกี่ยวกับการทิ้งขยะมูลฝอย

2.เพื่อให้ได้แนวทางปรับปรุงแก้ไขกฎหมายเกี่ยวกับการทิ้งขยะมูลฝอย

**การทบทวนวรรณกรรม**

**ความหมายของขยะ**

ขยะเป็นปัญหาสภาพแวดล้อมที่มีผลกระทบต่อสุขภาพอนามัยของมนุษย์ทั้งทางตรงและทางอ้อมปัจจุบัน ขยะยังมีแนวโน้มเพิ่มมากจนกลายเป็นวิกฤตที่กำลังเพิ่มความรุนแรงมากขึ้น เนื่องจากขยะมูลฝอยทำให้เกิดกลิ่นเหม็นและก่อให้เกิดความรำคาญเป็นแหล่งอาหารและแหล่งเพาะพันธุ์ของแมลงที่ก่อให้เกิดโรคต่าง ๆ มากมาย

ตามพจนานุกรมฉบับบัณฑิตยสถาน พ.ศ. 2554 ขยะ คือ หยากเยื่อ มูลฝอย นอกจากนี้ ยังหมายถึง สิ่งต่าง ๆ ที่ผู้คนไม่ต้องการและทิ้งไป ขยะมีมากมายหลายรูปแบบ ทั้งที่เป็นของแข็ง ของเหลว ขยะที่ย่อยสลายได้และที่ย่อยสลายไม่ได้ ของที่ใช้ประโยชน์ได้และที่ใช้ประโยชน์ไม่ได้ และขยะมีพิษต่อมนุษย์และสิ่งแวดล้อม (IM2,2558)

ตามพจนานุกรมฉบับบัณฑิตยสถาน พ.ศ. 2554 มูลฝอย หมายถึง เศษสิ่งของที่ทิ้งแล้ว รวมถึงวัตถุอื่นใดซึ่งเหลือจากกระบวนการผลิตและอุปโภค

**ประเภทของขยะ**

**ประเภทที่หนึ่ง** ขยะอินทรีย์ คือ ขยะเน่าเสียและย่อยสลายได้เร็ว สามารถนำมาหมักทำปุ๋ยได้ เช่น เศษผัก เปลือกผลไม้ เศษอาหาร ใบไม้ เศษเนื้อสัตว์ เป็นต้น **ประเภทที่สอง** ขยะรีไซเคิล คือ บรรจุภัณฑ์ที่ใช้แล้ว หรือวัสดุเหลือใช้ ซึ่งสามารถนำกลับมาใช้ประโยชน์ใหม่ได้ เช่น แก้ว กระดาษ เศษพลาสติก เป็นต้น **ประเภทที่สาม** ขยะอันตราย คือ ขยะที่มีองค์ประกอบหรือปนเปื้อนที่ก่อให้เกิดวัตถุอันตรายต่อคนและสิ่งแวดล้อม ได้แก่ วัตถุระเบิด วัตถุไวไฟ วัตถุออกซิไดซ์ ตัวอย่าง กระป๋องสเปรย์ ภาชนะบรรจุยาฆ่าแมลงและวัชพืช เป็นต้น **ประเภทที่สี่** ขยะทั่วไป คือ ขยะประเภทอื่น ๆ นอกเหนือจากขยะอินทรีย์ ขยะรีไซเคิล และขยะอันตราย มีลักษณะที่ย่อยสลายยากและไม่คุ้มค่าสำหรับการนำกลับมาใช้ประโยชน์ใหม่ เช่น ผ้าอนามัย ห่อพลาสติกใส่ขนม ถุงพลาสติกบรรจุผงซักฟอก พลาสติกห่อลูกอม เป็นต้น (ปเนต มโนมัยวิบูลย์และคณะ,2560:11-12)

**สาเหตุของปัญหาขยะตกค้างจากการเก็บขน**

**ประการแรก** คือ ชาวบ้านทิ้งขยะไม่เป็นเวลา ไม่สอดคล้องกับช่วงเวลาจัดเก็บ โดยเฉพาะท้องถิ่นที่จัดเก็บตอนกลางคืนเพื่อหลีกเลี่ยงปัญหาจราจรแต่ชาวบ้านยังคุ้นเคยกับการทิ้งขยะตอนเช้า

**ประการที่สอง** คือ รถเก็บขยะไม่พอ หรือรถเสียเข้าซ่อม ทำให้มีขยะรอการเก็บขนจำนวนมาก แต่หากมีขยะตกค้างรอการเก็บขนสะสมปริมาณมากจะเกิดผลกระทบต่อชุมชนชัดเจนซึ่งท้องถิ่นต้องรีบจัดหารถมาเก็บขนไปกำจัด (พิรียุตม์ วรรณพฤกษ์,2558:14-16)

**ผลกระทบจากขยะมูลฝอย**

**ความสกปรกไม่เป็นระเบียบ** มูลฝอยที่ตกค้างจะสร้างความรำคาญให้แก่ผู้พักอาศัยในชุมชนส่งกลิ่นเหม็น สกปรก ทำให้ชุมชนขาดความระเบียบเรียบร้อย **แหล่งเพาะพันธุ์เชื้อโรค** มูลฝอยที่มีเศษอาหารหรือมูลฝอยอินทรีย์ปะปนและเหลือตกค้างไว้ จะเป็นแหล่งเพาะพันธุ์เชื้อโรค อาจมีแมลงสาบ แมลงวันและหนู มาคุ้ยเขี่ยและนำไปสู่การเกิดโรคต่าง ๆ **สารพิษปนเปื้อนสู่สิ่งแวดล้อม** มูลฝอยอันตรายบางอย่าง เช่น ถ่านไฟฉาย หลอดไฟ ซึ่งมีสารโลหะหนักบรรจุอยู่ในผลิตภัณฑ์ หากปนเปื้อนสู่ดินและน้ำ จะส่งผลเสียต่อระบบนิเวศและเข้าสู่ห่วงโซ่อาหารซึ่งจะทำให้เป็นอันตรายต่อสุขภาพ (มูลนิธิสถาบันสิ่งแวดล้อมไทย,2556:14-15)

**แนวทางการจัดการขยะ**

**การจัดการขยะ ณ แหล่งกำเนิด** เป็นการนำขยะมาใช้ใหม่หรือใช้ซ้ำ นำวัสดุอุปกรณ์ที่ชำรุดมาซ่อมแซมนำมาใช้ใหม่ หรือนำขยะมาแปรรูปเปลี่ยนแปลงจากสภาพเดิมมาใช้ใหม่ หลีกเลี่ยงการใช้ขยะอันตราย การนำเศษใบไม้มาเป็นปุ๋ยอินทรีย์ เป็นต้น (เกศนุช ชีระภากรและคณะ,2555:34)

**กฎหมายต่างประเทศ**

**สหรัฐอเมริกา** มีกฎหมายหลักที่เรียกว่า The Code of Federation (CFR) ซึ่งเป็นกฎหมาย ที่ใช้กับทุกรัฐ โดยมีบทบัญญัติที่ 42 กำหนดให้รัฐต่าง ๆ มีการดำเนินการเกี่ยวกับการจัดการขยะมูลฝอย ซึ่งรัฐต่าง ๆ ได้มีการออกกฎหมายเพื่อใช้บังคับในรัฐของตน กฎหมายในแต่ละรัฐนี้แม้จะมีความแตกต่างกันไป แต่ก็มีสาระที่สำคัญตรงกันในการกำหนดแผนการลดขยะจากแหล่งกำเนิด การนำขยะไปใช้ใหม่

**ญี่ปุ่น** แบ่งกฎหมายเกี่ยวกับการจัดการขยะเป็น 2 กลุ่ม คือ **กลุ่มแรก** เป็นกฎหมายพื้นฐานว่าด้วยสิ่งแวดล้อม โดยเน้นการควบคุมการใช้ทรัพยากรธรรมชาติและการลดภาระต่อสิ่งแวดล้อม **กลุ่มที่สอง** เป็นกฎหมายว่าด้วยการกำจัดของเสียการใช้ทรัพยากรอย่างมีประสิทธิภาพ โดยมีหลักเกณฑ์การผลิตและการออกแบบผลิตภัณฑ์ที่คำนึงถึง Reduce, Reuse และ Recycle การทำเครื่องหมายเพื่อการเก็บรวบรวมและคัดแยก การนำกลับมาใช้ใหม่และการสร้างผลพลอยได้ (วิชัย โถสุวรรณจินดา,2558:83)

**กฎหมายไทยเกี่ยวกับขยะมูลฝอย**

**พระราชบัญญัติส่งเสริมและรักษาคุณภาพสิ่งแวดล้อม พ.ศ. 2535**

กรณีการขนส่งขยะตามมาตรา 78 ก็เห็นว่า การเก็บรวบรวม การขนส่ง และการจัดการด้วยประการใด ๆ เพื่อบําบัดและขจัดขยะมูลฝอยและของเสียอื่นที่อยู่ในสภาพเป็นของแข็ง การป้องกันและควบคุมมลพิษที่เกิดจากหรือมีที่มาจากเหมืองแร่ทั้งบนบกและในทะเลการป้องกันและควบคุมมลพิษที่เกิดจากหรือมีที่มาจากการสํารวจดังนั้น การขนส่งขยะจำต้องคำนึงถึงการควบคุมมลพิษด้วย

กรณีกำหนดชนิดและประเภทของเสียอันตราย ตามมาตรา 79 ก็เห็นว่า ในกรณีที่ไม่มีกฎหมายใดบัญญัติไว้โดยเฉพาะ ให้รัฐมนตรีโดยคําแนะนําของคณะกรรมการควบคุมมลพิษ มีอํานาจออกกฎกระทรวงกําหนดชนิดและประเภทของของเสียอันตรายที่เกิดจากการผลิต การใช้สารเคมี หรือวัตถุอันตรายในกระบวนการผลิตทางอุตสาหกรรม เกษตรกรรม การสาธารณสุข และกิจกรรมอย่างอื่นให้อยู่ในความควบคุม ดังนั้น ในกรณีไม่มีกฎหมายเกี่ยวกับมลพิษทางอากาศและเสียง มลพิษทางน้ำ มลพิษอื่นของเสียอันตราย ซึ่งมาตรา 79 ได้บัญญัติว่าให้มีกฎหมายนำมาบังคับใช้ โดยแก้ไขปัญหาในกรณีไม่มีกฎหมายเฉพาะเรื่อง (พยงค์ ฉัตรวิรุฬห์,2558:159-160)

**พระราชบัญญัติการสาธารณสุข พ.ศ. 2535 หมวด 3 การกำจัดสิ่งปฏิกูลและมูลฝอย**

กรณีหน้าที่การกำจัดขยะตามมาตรา 18 วรรคหนึ่ง ก็เห็นว่า การกําจัดสิ่งปฏิกูลและมูลฝอยในเขตราชการส่วนท้องถิ่นใดให้เป็นอํานาจหน้าที่ของราชการส่วนท้องถิ่นนั้น และมาตรา 20 (2) กำหนดให้มีที่รองรับสิ่งปฏิกูลหรือมูลฝอยตามที่ทางสาธารณะ อีกทั้งได้กำหนดบทลงโทษในมาตรา 71 ว่าผู้ใดฝ่าฝืนในมาตรา 19 ซึ่งห้ามมิให้ผู้ใดดำเนินกิจการรับทำการเก็บขนหรือกำจัดสิ่งปฏิกูลโดยทำเป็นธุรกิจหรือได้รับประโยชน์ตอบแทนเว้นแต่จะได้รับอนุญาตจากเจ้าพนักงานท้องถิ่น ต้องระวางโทษจำคุกไม่เกินหกเดือนหรือปรับไม่เกินหนึ่งหมื่นบาทหรือทั้งจำทั้งปรับ

กรณีห้ามทำเป็นธุรกิจตามมาตรา 19 ก็เห็นว่า ห้ามมิให้ผู้ใดดำเนินกิจการรับทำการเก็บ ขน หรือกำจัดสิ่งปฏิกูล หรือมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ เว้นแต่จะได้รับใบอนุญาตจากเจ้าพนักงานท้องถิ่น ดังนั้น มิให้ทำเป็นธุรกิจหรือมีค่าตอบแทน ยกเว้นจะได้อนุญาต (ไพบูลย์ แจ่มพงษ์,2560:143)

**พระราชบัญญัติรักษาความสะอาดและความเป็นระเบียบเรียบร้อยบ้านเมือง พ.ศ.2535**

กรณีห้ามทิ้งขยะนอกภาชนะ ตามมาตรา 31 บัญญัติว่า“ห้ามมิให้ผู้ใด

(1)บ้วนหรือถ่มน้ำลาย เสม หะ บ้วนน้ำหมาก สั่งน้ำมูก เทหรือทิ้งสิ่งใด ๆ ลงบนถนนหรือบนพื้นรถหรือพื้นโดยสาร

(2)ทิ้งสิ่งปฏิกูลหรือมูลฝอยในสถานสาธารณะนอกภาชนะหรือที่ที่ราชการส่วนท้องถิ่นได้จัดไว้”ดังนั้นการห้ามทิ้งขยะนอกภาชนะที่ราชการส่วนท้องถิ่นจัดไว้ให้รวมถึงในแหล่งน้ำด้วย

กรณีห้ามมิให้ปล่อยปละละเลย มาตรา 32 บัญญัติว่า “ห้ามมิให้ผู้ใด

(1)ทิ้งสิ่งปฏิกูลหรือมูลฝอยในสถานสาธารณะ

(2)ปล่อยปละละเลยให้มีสิ่งปฏิกูลหรือมูลฝอยในที่ดินของตนในสภาพที่ประชาชนอาจเห็นได้จากที่สาธารณะ ” ดังนั้น ห้ามมิให้ทิ้งขยะในที่สาธารณะหรือปล่อยปละละเลยในที่ดินของตน

กรณีห้ามทิ้งขยะลงบนถนนหรือในทางน้ำ มาตรา 33 บัญญัติว่า “ห้ามมิให้ผู้ใดเทหรือทิ้งสิ่งปฏิกูล มูลฝอย น้ำโสโครกหรือสิ่งอื่นใดลงบนถนนหรือในทางน้ำ

ความในวรรคหนึ่งมิให้ใช้บังคับแก่เจ้าของ หรือผู้ครอบครองเรือหรืออาคารประเภทเรือนแพ ซึ่งจอดหรืออยู่ในท้องที่่ที่เจ้าพนักงานท้องถิ่นยังไม่ได้จัดส้วมสาธารณะหรือภาชนะสำหรับทิ้งสิ่งปฏิกูล หรือมูลฝอย” ดังนั้น จึงมีการกำหนดบทลงโทษไว้ในมาตรา 78 โดยให้พนักงานท้องถิ่นมีอำนาจหน้าที่ด้านการลงโทษเนื่องจากเป็นผู้ดูแลการจัดการขยะมูลฝอย (นเรศ เชื้อสุวรรณ,2561:10)

**นโยบายและแผนการส่งเสริมและรักษาคุณภาพสิ่งแวดล้อมแห่งชาติ พ.ศ. 2540-2559**

นโยบายป้องกันและขจัดมลพิษจากมูลฝอยและสิ่งปฏิกูล ได้แก่ 1.ให้มีการจัดการมูลฝอยและสิ่งปฏิกูลที่ถูกต้องตามหลักสุขาภิบาลตั้งแต่ การเก็บกัก การเก็บขน การขนส่งและการกำจัด 2.ควบคุมอัตราการผลิตมูลฝอยของประชากรและส่งเสริมให้มีการนำมูลฝอยมาใช้ประโยชน์ 3.ส่งเสริมให้เอกชนร่วมลงทุนในการก่อสร้าง บริหาร หรือดำเนินระบบจัดการมูลฝอยและสิ่งปฏิกูล 4.ส่งเสริมให้ประชาชนและองค์กรเอกชนมีส่วนร่วมในการแก้ไขปัญหามูลฝอยและสิ่งปฏิกูล (อำนาจ วงศ์บัณฑิต,2557:72)

**วิธีดำเนินการวิจัย**

การวิจัยครั้งนี้เป็นการวิจัยเอกสาร (Documentary Research) โดยมีขั้นตอน ดังนี้

1.การวิจัยเอกสาร การวิจัยในส่วนนี้เพื่อตอบจุดประสงค์การวิจัยเกี่ยวกับ“เพื่อศึกษาสภาพปัญหาเกี่ยวกับการทิ้งขยะมูลฝอย”และ“เพื่อให้ได้แนวทางปรับปรุงแก้ไขกฎหมายเกี่ยวกับการทิ้งขยะมูลฝอย”โดยมีรายละเอียดที่เกี่ยวข้อง ได้แก่ ข้อมูลที่เป็นเอกสารเชิงวิชาการ ข้อมูลที่เป็นเอกสารด้านคดีความ

2. การเก็บรวบรวมข้อมูลและการวิเคราะห์ข้อมูล เมื่อผู้วิจัยเก็บรวบรวมข้อมูลแล้ว ผู้วิจัยจะแบ่งข้อมูลออกเป็น 4 ส่วน ได้แก่ ส่วนที่เป็นบัญญัติของกฎหมาย ส่วนที่เป็นคำอธิบายจากตำราและหนังสือ ส่วนที่เป็นงานวิจัยและบทความ และส่วนที่เป็นคำพิพากษาศาลฎีกา

3. ผู้วิจัยจะดำเนินการ วิเคราะห์ ตีความและให้ความหมายข้อมูลในรูปของการอธิบายโดยการอ่านและจับประเด็น จัดกลุ่มข้อมูล เชื่อมโยงแนวคิด ขยายความเชื่อมโยง หาความหมาย หาข้อสรุป

4. สถานที่เก็บข้อมูล ตํารา หนังสือ บทความ งานวิจัย วิทยานิพนธ์ บทบัญญัติกฎหมายทั้งของไทยและกฎหมายของต่างประเทศข้อมูลจากอินเตอร์เน็ต (สารสนเทศ)

**ผลการวิจัย**

ผลวิจัยพบว่า การกําจัดสิ่งปฏิกูลและมูลฝอยในเขตราชการส่วนท้องถิ่นเป็นหน้าที่ของราชการส่วนท้องถิ่นนั้น และมีพระราชบัญญัติรักษาความสะอาดและความเป็นระเบียบเรียบร้อยบ้านเมือง พ.ศ.2535 คือห้ามทิ้งขยะนอกภาชนะลงบนพื้นหรือที่ที่หน่วยราชการได้จัดไว้ พระราชบัญญัติการสาธารณสุข พ.ศ.2535คือ หน้าที่กำจัดขยะเป็นหน้าที่ของราชการส่วนท้องถิ่น มิให้ผู้ใดทำการเก็บ ขน ขยะโดยทำเป็นธุรกิจซึ่งมีค่าตอบแทน เว้นแต่ได้รับอนุญาตจากเจ้าพนักงานท้องถิ่น และพระราชบัญญัติส่งเสริมและรักษาคุณภาพสิ่งแวดล้อม พ.ศ. 2535คือการควบคุบการขนส่งขยะอันตรายและการกำหนดขยะอันตราย แต่มิได้มีมาตรการทางกฎหมายบังคับให้ประชาชนคัดแยกขยะก่อนนำไปทิ้ง มีเพียงแต่การรณรงค์ภายในโรงเรียนหรือชุมชนให้ช่วยกันคัดแยกขยะก่อนทิ้ง

**อภิปรายผล**

1) ผู้วิจัยเห็นว่า ปัญหาการทิ้งขยะโดยไม่คัดแยกขยะก่อนทิ้ง เป็นปัญหาที่ก่อให้เกิดกลิ่นเหม็น สกปรก และเป็นแหล่งเพาะเชื้อโรคได้ และในประเทศไทยยังไม่มีบทบัญญัติกฎหมายเกี่ยวกับการกำจัดขยะมูลฝอยโดยตรงมีเพียงพระราชบัญญัติที่กล่าวถึงอำนาจหน้าที่ของผู้เก็บรวบรวม ขนส่ง และการห้ามทิ้งขยะในที่สาธารณะ ดังนั้น จึงควรมีกฎหมายบังคับให้มีการคัดแยกขยะก่อนทิ้ง

2) ผู้วิจัยเห็นว่า หากมีการกระทำความผิดซ้ำเกี่ยวกับการลักลอบทิ้งขยะและของเสียอันก่อให้เกิดมลพิษพิษทางด้านต่าง ๆ หน่วยงานของรัฐควรมีบทลงโทษผู้ที่กระทำความผิดซ้ำหนักขึ้น จากการศึกษาพบว่า พระราชบัญญัติสาธารณสุข พ.ศ.2535 พระราชบัญญัติส่งเสริมและรักษาคุณภาพสิ่งแวดล้อม พ.ศ.2535 และพระราชบัญญัติรักษาความสะอาดและความเป็นระเบียบเรียบร้อยบ้านเมือง พ.ศ.2535 มิได้มีบทลงโทษผู้ที่กระทำความผิดซ้ำ ดังนั้น จึงควรมีบทลงโทษผู้ที่กระทำความผิดซ้ำหนักขึ้น เพื่อเป็นการช่วยลดปัญหาดังกล่าว

**ข้อเสนอแนะ**

**ข้อเสนอแนะทางสังคม**

ในปัจจุบันยังคงมีปัญหาของการทิ้งขยะไม่ถูกวิธี ทำให้ประเทศไทยมีปริมาณขยะเพิ่มขึ้นทุกปี ปัญหาเหล่านี้เกิดขึ้นจากมนุษย์ การที่จะแก้ปัญหาทิ้งขยะไม่ถูกวิธีให้ลดน้อยลงนั้นให้ถือว่าเป็นเรื่องที่ยาก ดังนั้น จึงควรมีการปรับปรุงแก้ไขให้พระราชบัญญัติรักษาความสะอาดและความเป็นระเบียบเรียบร้อยบ้านเมือง พ.ศ.2535 โดยให้มีมาตรการคัดแยกขยะก่อนทิ้ง เพื่อเป็นการช่วยลดปริมาณขยะให้น้อยลงและช่วยลดมลพิษที่ส่งผลกระทบต่อสุภาพ

**ข้อเสนอแนะด้านวิชาการ**

การวิจัยครั้งนี้เป็นเพียงการวิจัยเกี่ยวกับสภาพปัญหาของมาตรการทางกฎหมายเกี่ยวกับการทิ้งขยะมูลฝอย ในการวิจัยครั้งต่อไปควรมีการวิจัยเพิ่มเติมเกี่ยวกับประเด็นทางกฎหมายเกี่ยวกับการทิ้งสารเคมี

**กิตติกรรมประกาศ**

วิจัยฉบับนี้ เสร็จสมบูรณ์ได้ด้วยความเมตตา อาจารย์ธนวัฒ พิสิฐจินดา ที่ได้ให้ความกรุณาเป็นอาจารย์ที่ปรึกษางานวิจัย และช่วยเหลือให้คำปรึกษาและชี้แนะแนวทางในการทำวิจัย อีกทั้งให้คำแนะนำและข้อคิดเห็นต่าง ๆ อันเป็นคุณประโยชน์ ผู้วิจัยขอขอบคุณมา ณ ที่นี้ด้วย

**เอกสารอ้างอิง**

**หนังสือ**

เกศนุช ชีระภากรและคณะ.(2555).**คู่มือการจัดการขยะโดยชุมชนมีส่วนร่วม.**(พิมพ์ครั้งที่ 1).จังหวัดสงขลา:ดาว ฟิล์ม วิดีโอ กราฟฟิค.

นเรศ เชื้อสุวรรณ.(2561).**การจัดการขยะ:ความเข้าใจสู่การปฏิบัติ.**(พิมพ์ครั้งที่ 2).นครราชสีมา:สำนักพิมพ์มหาวิทยาลัยเทคโนโลยีสุรนารี.

ปเนต มโนมัยวิบูลย์และคณะ.(2560).**สร้างวัฒนธรรมสังคมปลอดขยะ.**(พิมพ์ครั้งที่ 1).จังหวัดเชียงใหม่:ล๊อคอินดีไซน์เวิร์ค.

พยงค์ ฉัตรวิรุฬห์.(2558).**คำอธิบาย พระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ.2535และระเบียบคณะกรรมการอนุรักษ์และใช้ประโยชน์ความหลากหลายทางชีวภาพแห่งชาติว่าด้วยหลักเกณฑ์และวิธีการในการเข้าถึงทรัพยากรชีวภาพและการได้รับผลประโยชน์ตอบแทนจากทรัพยากรชีวภาพ พ.ศ.2554.**(พิมพ์ครั้งที่ 1).กรุงเทพฯ:ห้างหุ้นส่วนจำกัด เอส.ออฟเซ็ทกราฟฟิคดีไซน์.

พิรียุตม์ วรรณพฤกษ์.(2558).**Roadmapการจัดการขยะ.**(พิมพ์ครั้งที่ 1).กรุงเทพฯ:บริษัท ซัน แพคเกจจิ้ง(2014)จำกัด.

ไพบูลย์ แจ่มพงษ์.(2560).**การจัดการขยะมูลฝอย.**(พิมพ์ครั้งที่ 1).กรุงเทพฯ:โรงพิมพ์แห่งจุฬาลงกรณ์มหาวิทยาลัย

มูลนิธิสถาบันสิ่งแวดล้อมไทย.(2556).**คู่มือแนวทางการจัดการขยะมูลฝอยและสิ่งแวดล้อมโดยชุมชนกรุงเทพมหานคร.**(พิมพ์ครั้งที่ 1).กรุงเทพฯ:บริษัทมาตาการพิมพ์ จำกัด.

ราชบัณฑิตยสถาน.(2556).**พจนานุกรม ฉบับราชบัณฑิตยสถาน พ.ศ.2554.**(พิมพ์ครั้งที่ 2). กรุงเทพฯ:บริษัท นามมีบุ๊คพับลิเคชั่นส์ จำกัด.

อำนาจ วงษ์บัณฑิต.(2557).**กฎหมายสิ่งแวดล้อม.**(พิมพ์ครั้งที่ 3).กรุงเทพฯ:วิญญูชน.

**วารสาร**

วิชัย โถสุวรรณจินดา. (2558). **วารสารการจัดการสิ่งแวดล้อม.มาตรการทางกฎหมายในการจัดการขยะมูลฝอยของประเทศไทย**,ปีที่11 ฉบับที่2/2558 หน้า83

**บทความ**

IM2.(2558). **ขยะ หมายถึง…**สืบค้นเมื่อ 3/7/2562 จาก <https://www.im2>market.com/2015/12/15/ 2189